CELEX: 32018R0148
Language: lv
Date: 2017-09-27 00:00:00
Title: Komisijas Deleģētā regula (ES) 2018/148 (2017. gada 27. septembris), ar ko groza II, III un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu

31.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 26/8
            
         KOMISIJAS DELEĢĒTĀ REGULA (ES) 2018/148
   (2017. gada 27. septembris),
   ar ko groza II, III un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 25. oktobra Regulu (ES) Nr. 978/2012 par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 5. panta 3. punktu, 10. panta 5. punktu un 17. panta 2. punktu,
   tā kā:
   
               (1)
            
            
               Regulas (ES) Nr. 978/2012 4. pantā noteikti kritēriji tarifa preferenču piešķiršanai atbilstoši vispārējās preferenču sistēmas (“VPS”) vispārējam režīmam.
            
         
               (2)
            
            
               Regulas (ES) Nr. 978/2012 4. panta 1. punkta a) un b) apakšpunktā attiecīgi paredzēts, ka uz valsti, ko Pasaules Banka trīs gadus pēc kārtas klasificējusi kā valsti ar augstiem vai vidēji augstiem ienākumiem, vai valsti, kura gūst labumu no preferenciālās tirgus piekļuves režīma, kas būtībā visai tirdzniecībai nodrošina tādas pašas vai labākas tarifa preferences kā VPS, nebūtu jāattiecina VPS.
            
         
               (3)
            
            
               To valstu saraksts, kurām piemēro VPS, kas minēta Regulas (ES) Nr. 978/2012 1. panta 2. punkta a) apakšpunktā, ir noteikts šīs regulas II pielikumā. Saskaņā ar Regulas (ES) Nr. 978/2012 5. panta 2. punktu katru gadu līdz 1. janvārim jāpārskata II pielikums. Pārskatīšanā būtu jāņem vērā izmaiņas saņēmējvalstu ekonomikas, attīstības un tirdzniecības apstākļos, ievērojot 4. pantā noteiktos kritērijus.
            
         
               (4)
            
            
               Saskaņā ar Regulas (ES) Nr. 978/2012 5. panta 2. punktu VPS saņēmējvalstij un ekonomikas dalībniekiem jādod pietiekams laiks, lai tie varētu pienācīgi pielāgoties valsts VPS statusa pārskatīšanai. Tādēļ VPS režīmu jāturpina piemērot vienu gadu pēc dienas, kad, kā minēts 4. panta 1. punkta a) apakšpunktā, stājas spēkā izmaiņas valsts statusā, un divus gadus pēc dienas, kad sāk piemērot preferenciālās tirgus piekļuves režīmu, kā minēts 4. panta 1. punkta b) apakšpunktā.
            
         
               (5)
            
            
               Pasaules Banka 2015., 2016. un 2017. gadā ir klasificējusi Paragvaju kā valsti ar vidēji augstiem ienākumiem. Attiecīgi Paragvaja vairs nepretendē uz Regulas (ES) Nr. 978/2012 4. panta 1. punkta a) apakšpunktā minēto VPS saņēmējvalsts statusu un tā būtu jāsvītro no minētās regulas II pielikumā iekļautā VPS saņēmējvalstu saraksta, un piemērošanas termiņš būtu jāparedz no 2019. gada 1. janvāra.
            
         
               (6)
            
            
               Preferenciālās tirgus piekļuves režīmu Kotdivuārai sāka piemērot 2016. gada 3. septembrī, Svazilendai – 2016. gada 10. oktobrī un Ganai – 2016. gada 15. decembrī. Tādēļ saskaņā ar 4. panta 1. punkta b) apakšpunktu Kotdivuāra, Svazilenda un Gana būtu jāsvītro arī no Regulas (ES) Nr. 978/2012 II pielikuma, un piemērošanas termiņš būtu jāparedz no 2019. gada 1. janvāra.
            
         
               (7)
            
            
               Regulas (ES) Nr. 978/2012 9. panta 1. punktā noteikti konkrēti atbilstības kritēriji tarifa preferenču piešķiršanai saskaņā ar īpašu veicināšanas režīmu VPS saņēmējvalstu ilgtspējīgai attīstībai un labai pārvaldībai (VPS+). Regulas (ES) Nr. 978/2012 III pielikumā ir izveidots VPS+ saņēmējvalstu saraksts.
            
         
               (8)
            
            
               Tā kā Paragvaja zaudē VPS saņēmējvalsts statusu no 2019. gada 1. janvāra, Paragvaja pārstāj būt arī par VPS+ saņēmēju saskaņā ar Regulas (ES) Nr. 978/2012 9. panta 1. punktu. Tāpēc Paragvaja būtu jāsvītro no minētās regulas III pielikuma, un piemērošanas termiņš būtu jāparedz no 2019. gada 1. janvāra.
            
         
               (9)
            
            
               Regulas (ES) Nr. 978/2012 17. panta 1. punktā paredzēts, ka valstij, ko ANO ir klasificējusi kā vismazāk attīstīto valsti, būtu jāizmanto tarifa preferences saskaņā ar īpašo režīmu vismazāk attīstītajām valstīm (“Viss, izņemot ieročus” (EBA)). EBA saņēmējvalstu saraksts ir norādīts minētās regulas IV pielikumā.
            
         
               (10)
            
            
               ANO izslēdza Ekvatoriālo Gvineju no vismazāk-attīstīto valstu kategorijas 2017. gada 4. jūnijā. Attiecīgi Ekvatoriālā Gvineja vairs nepretendē uz Regulas (ES) Nr. 978/2012 17. panta 1. punktā minēto EBA saņēmējvalsts statusu un tā būtu jāsvītro no minētās regulas IV pielikuma. Saskaņā ar Regulas (ES) Nr. 978/2012 17. panta 2. punktu Ekvatoriālās Gvinejas svītrošana no EBA saņēmējvalstu saraksta būtu jāpiemēro pēc trīs gadu pārejas perioda, sākot no dienas, kad šī regula stājas spēkā, proti, no 2021. gada 1. janvāra.
            
         
               (11)
            
            
               Turklāt Pasaules Banka klasificējusi Ekvatoriālo Gvineju kā valsti ar augstiem ienākumiem 2015. gadā un kā valsti ar vidēji augstiem ienākumiem 2016. un 2017. gadā. Attiecīgi Ekvatoriālā Gvineja vairs nepretendē uz Regulas (ES) Nr. 978/2012 4. panta 1. punkta a) apakšpunktā minēto VPS saņēmējvalsts statusu un tā būtu jāsvītro no minētās regulas II pielikumā iekļautā VPS saņēmējvalstu saraksta, un piemērošanas termiņš būtu jāparedz no 2021. gada 1. janvāra,
            
         IR PIEŅĒMUSI ŠO REGULU.
   1. pants
   Grozījumi Regulā (ES) Nr. 978/2012
   Regulu (ES) Nr. 978/2012 groza šādi:
   
               1)
            
            
               II pielikuma A un B slejā attiecīgi tiek svītroti šādi burtu kodi un atbilstošās valstis:
               
                           CI
                        
                        
                           Kotdivuāra
                        
                     
                           GH
                        
                        
                           Gana
                        
                     
                           PY
                        
                        
                           Paragvaja
                        
                     
                           SZ
                        
                        
                           Svazilenda
                        
                     
         
               2)
            
            
               III pielikuma A un B slejā attiecīgi tiek svītrots šāds burtu kods un atbilstošā valsts:
               
                           PY
                        
                        
                           Paragvaja
                        
                     
         
               3)
            
            
               II un IV pielikuma A un B slejā attiecīgi tiek svītrots šāds burtu kods un atbilstošā valsts:
               
                           GQ
                        
                        
                           Ekvatoriālā Gvineja
                        
                     
         2. pants
   Stāšanās spēkā un piemērošana
   Šī regula stājas spēkā 2018. gada 1. janvārī.
   Regulas 1. panta 1. un 2. punktu piemēro no 2019. gada 1. janvāra.
   Regulas 1. panta 3. punktu piemēro no 2021. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 27. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 303, 31.10.2012., 1. lpp.